Елисавета Багряна
Глас

chitanka.info

В часа, когато бяло-пепелява

се стеле ноемврийската мъгла,

в сърцето твое свредел задълбава

една тъга, един безимен глад.

По хълмовете есента минава

и пътищата дъжд и кал застла.

В живота що ли още ти остава?

Какво са твоите борби, дела?

В химери някакви си се унисал

и в криво огледало си видял

живота, щастието, любовта.

И в себе си до капка си раздал

да дириш вечен някакъв свръхсмисъл —

а си загубил смисъла в света!

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.